Imtella' Ġunju 22, 2021 Fis-sena 2020 twieldu sitt itfal permezz tal-IVF u tmintax-il mara mistennija jwelldu din is-sena. Dan il-metodu ta' fertilizzazzjoni f'pajjiżna kiseb il-popolarità wara li saru numru ta' bidliet legali fl-aħħar snin. Dan is-servizz qiegħed issa jiġi offrut b'xejn fl-isptar Mater Dei. Din is-sena l-Awtorità għall-Protezzjoni tal-Embrijuni approvat madwar ħames mija u tlettax-il applikazzjoni għal diversi interventi relatati mal-fertilizzazzjoni fosthom proċeduri biex tiġi riservata l-isperma f'bank. Sfortunatament diversi koppji jiltaqgħu ma' problemi ta' infertilità, terz minnhom minħabba infertilità fl-irġiel. Mistieden waqt Popolin Dr. Mark Sant, ġinekologu spjega li r-rata ta' infertilità f'pajjiżna hija pjuttost għolja, fil-fatt kopja minn kull sitta tgħaddi minn problemi relatati ma' infertilità. "Iktar ma jgħaddi żmien, iktar jidher li din il-problema qed tiżdied". Huwa tenna li hemm diversi fatturi li qed jikkontribwixxu għal din ir-rata fosthom il-fatt li n-nisa ta' llum qegħdin jippruvaw joħorġu tqal ta' età ikbar. Sant saħaq li huwa fatt bijoloġiku li iktar kemm il-mara tikber fl-età iktar tonqos il-fertilità tagħha, marbut ma' dan hemm ukoll iż-żieda fir-riskju ta' korriment. Fattur ieħor li jikkontribwixxi għar-rata ta' infertilità f'pajjiżna huwa n-nuqqas ta' sperm count fl-irġiel. Dan ukoll qiegħed jonqos iktar ma jgħaddi żmien, fil-fatt skond informazzjoni maħruġa mill-Għaqda Dinjija tas-Saħħa n-numru komuni ta' sperm count illum il-ġurnata huwa ta' ħmistax-il miljun, fl-1930 meta bdew jittieħdu rekords ta' dan it-tip l-ammont komuni ta' sperm count kien ta' mija u tletin miljun. Dan il-fatt ħalla impatt fuq ir-rata ta' infertilità kemm f'pajjiżna kif ukoll internazzjonalment. Bosta riċerkaturi qegħdin jgħidu li r-rata ta' infertilità se tkompli tiżdied dan minħabba l-ambjent u l-istil ta' ħajja li ngħixu. Studju internazzjonali estensiv li sar minn Università fl-Israel wera li l-kwalità u l-kwantità tal-isperma fil-pajjiżi tal-punent naqset b'aktar minn nofs f'ġenerazzjoni waħda. Dan ifisser li l-istess kif jidher fil-bqija tal-Ewropa, l-infertilità fl-irġiel Maltin qeda tonqos.